  Майя Бывальцева Ижкарысь бадӟым урамъёс Кун автоинспекцилэн «сьӧд» списоказ шедизы. Сюресъёслэн куд-ог люкетъёсазы трос шекъёс пусъемын, соос мынон-ветлонлы кышкытлык кылдыто. «Удмуртия» агентстволы со сярысь ивортӥзы элькунысь ГИБДД-ын. «Та дырлы ивортонъёс вань бадӟым урамъёсъя — Ленин, Вормонлы 40 ар, Союзной, Петров, Ворошилов. Озьы ик Ворошилов урам пумысь кульчо. Куронъёс сётэмын. Со люкетъёс понна кылкутӥсь огазеяськонъёс тырмымтэосты палэнтыны кулэ», — веразы ГИБДД-лэн элькунъя управлениезлэн нырысетӥ ёзэтаз. Кышкытлыко люкетъёс тупатэмын луыны кулэ: гопъёсты векчиятэм изэн тырмыто яке огдырлы «кышъет» поно. Сюресэз ӧз ке тупатэ, отӥ транспортэн ветлонэз уретон яке со люкетсэ быдэсак ворсан сярысь ужпум ӝутозы. Вормонлы 40 ар урамъя дыр сётэмын 31-тӥ южтолэзёзь. Кызьы тодмо луиз, «Дорожное ремонтно-эксплуатационное управление» предприяти таӵе урамъёсын уж борды басьтӥськиз ни: — К. Либкнехт; — Удмуртской; — Ленин; — Союзной; — Ворошилов, Автозаводской, Петров урамъёс вожысь кульчоын — Вормонлы 40 ар; — Баранов. Тодэ вайытом, сюрес урод сэрен, Партизанской урамлэн Магистральной урамысен Ястребовский пролкаозь люкетэз ворсамын. Со сяна, Союзной ульчаетӥ мерлыко транспорт ветлонэз уретон ужпум эскериське шуыса ивортэмын вал. Тегъёс: Авто Ижкар ГИБДД Транспорт Удмуртия сюресъёс  